Quia non potest humana natura in una eademque stabilitate rerum persistere, eo quod res ipse decessione et successione semper variantur, idcirco noticiam eorum que geruntur scripto traditam ad posteros provide et utiliter transmittere procurat. Proinde notificamus tam presentibus quam futuris, quod Emma, uxor Wichardi de Crai, villam de Puzoils, et que ad illam pertinent, silvas, prata, vineas, aquas et servos atque ancillas, id est Constantium et infantes ejus, et Rotbertum uxoremque ejus similiter cum filiis suis, preter duas filias quas retinuit sibi, Durannum etiam cum infantibus suis, donat Deo et sancto Petro ad locum Clunitiensem. Wichardus, maritus ejus, propter hoc agendum, intravit in capitulum Cluniacense cum tribus filiis suis: Bernardo et Hugone et Aperania, et cum privignis suis, id est filiastres quatuor: Odone, Artaldo, Walterio, nomen quarti non recolimus; et propter hoc accepit ipse et filiastres ejus a monachis unam mulam decem librarum, et ducentos septuaginta solidos denariorum; et Bernardus Vetula decem solidos, eo quod hoc placitum quesivit et procuravit. Testes hujus doni facti fuerunt Bernardus Vetula et Walo de Rezens, et Joscerannus de Cortevais et Engelbertus, frater ejus.